Odločba Komisije

z dne 12. aprila 1999

o skupnem tehničnem predpisu za digitalno omrežje z integriranimi storitvami (ISDN); daljinske storitve telefonije na 3,1 kHz ("teleservice"), priključitvene zahteve za pogovorske terminale (izdaja 2)

(notificirano pod dokumentarno številko K(1999) 875)

(Besedilo velja za EGP)

(1999/304/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive 98/13/ES [1] Evropskega parlamenta in Sveta z dne 12. februarja 1998 v zvezi s telekomunikacijsko terminalsko opremo in opremo satelitskih zemeljskih postaj, vključno z medsebojnim priznavanjem njune skladnosti, in zlasti druge alinee člena 7(2) Direktive,

(1) ker je Komisija v skladu s prvo alineo člena 7(2) sprejela ukrep za opredelitev tipa terminalske opreme, za katero se zahtevajo skupni tehnični predpisi, in s tem povezano izjavo o področju uporabe;

(2) ker naj se sprejmejo ustrezni usklajeni standardi ali njihovi deli za izpolnjevanje bistvenih zahtev, ki jih je treba preoblikovati v skupne tehnične predpise;

(3) ker je za zagotovitev stalnega dostopa do trgov za proizvajalce treba dopustiti prehodne določbe v zvezi z opremo, odobreno po nacionalnih predpisih o homologaciji;

(4) ker je bil predlog v skladu s členom 29(2) predložen Odboru za odobritev telekomunikacijske opreme (ACTE);

(5) ker so skupni tehnični predpisi, predvideni s to odločbo, v skladu z mnenjem ACTE,

SPREJELA NASLEDNJO ODLOČBO:

Člen 1

1. Ta odločba velja za terminalsko opremo, ki je namenjena priključevanju na javno telekomunikacijsko omrežje in sodi na področje uporabe usklajenega standarda iz člena 2(1).

2. Ta odločba vzpostavlja skupne tehnične predpise, ki urejajo priključitvene zahteve za terminalsko opremo, namenjeno povezavi z digitalnim omrežjem z integriranimi storitvami (ISDN) in zagotavljanju daljinske storitve telefonije na 3,1 kHz.

Člen 2

1. Skupni tehnični predpis vključuje usklajeni standard, ki ga je pripravil pristojni organ za standarde, ki v veljavnem obsegu izpolnjuje bistvene zahteve iz člena 5(g) Direktive 98/13/ES. Sklicevanje na standard je navedeno v Prilogi.

2. Terminalska oprema, ki jo ureja ta odločba, je v skladu s skupnimi tehničnimi predpisi iz odstavka 1, izpolnjuje bistvene zahteve iz člena 5(a) in (b) Direktive 98/13/ES ter zahteve vseh drugih veljavnih direktiv, zlasti direktiv Sveta 73/23/EGS [2] in 89/336/EGS [3].

Člen 3

Pooblaščeni organi, določeni za izvajanje postopkov iz člena 10 Direktive 98/13/ES, uporabijo v zvezi s terminalsko opremo, ki jo ureja člen 1(1) te odločbe, usklajeni standard iz Priloge ali zagotovijo njegovo uporabo po začetku veljavnosti te odločbe.

Člen 4

1. Odločba 95/526/ES preneha veljati 3 mesece po sprejetju te odločbe.

2. Terminalska oprema, odobrena po Odločbi 95/526/EGS, se lahko še naprej daje na nacionalni trg in uporablja.

Člen 5

Ta odločba je naslovljena na države članice.

V Bruslju, 12. aprila 1999

Za Komisijo

Martin Bangemann

Član Komisije

[1] UL L 74, 12.3.1998, str. 1.

[2] UL L 77, 26.3.1973, str. 29.

[3] UL L 139, 23.5.1989, str. 19.

--------------------------------------------------

PRILOGA

Sklicevanje na veljavni usklajeni standard

Usklajeni standard iz člena 2 te odločbe je:

Integrated services digital network (ISDN); telephony 3,1 kHz teleservice; Attachment requirements for handset terminals

[Digitalno omrežje z integriranimi storitvami (ISDN); daljinske storitve telefonije na 3,1 kHz ("teleservice"); priključitvene zahteve za pogovorske terminale]

ETSI

Evropski inštitut za telekomunikacijske standarde

Sekretariat ETSI

TBR 8 — oktober 1998

(brez predgovora)

Dodatne informacije

Evropski inštitut za telekomunikacijske standarde je priznan v skladu z Direktivo Sveta 98/34/ES [1].

Zgoraj navedeni usklajeni standard je izdelan na podlagi mandata, izdanega v skladu z ustreznimi postopki Direktive Sveta 98/34/ES.

Celotno besedilo zgoraj navedenega usklajenega standarda je mogoče dobiti na naslovih:

European Telecommunications Standards Institute,650, route des Lucioles,F-06921 | ali | European Commission,DG XIII/A/2 — (BU 31, 1/7),Rue de la Loi/Wetstraat 200,B-1049, |

ali pri kateri koli drugi organizaciji, odgovorni za razpoložljivost standardov ETSI. Seznam teh organizacij je na voljo na spletni strani www.ispo.cec.be

[1] UL L 204, 21.7.1998, str. 37.

--------------------------------------------------